钦定古今图书集成/明伦汇编/官常典/第562卷 > 孔戣
## 钦定古今图书集成/明伦汇编/官常典/第562卷 > 孔戣

按《唐书孔巢父传》：“巢父从子戣，字君严，擢进士第。郑
滑卢群辟为判官。群卒，摄总留务。监军杨志谦雅自
肆，众皆恐戣邀志谦至府，与对榻卧起，示不疑，志谦
严惮不敢动。入为侍御史，累擢谏议大夫，条上四事：
一、多冗官，二、吏不奉法，三、百姓田不尽垦，四、山泽榷
酤为州县弊。宪宗异其言。中人刘希光受赇二十万”，
缗抵死。吐突承璀坐厚善，逐为淮南监军。太子舍人
李涉知帝意，投匦，上言：“承璀有功，不可弃。”戣得副章
不肯受，面质让之，涉更因左右以闻，戣劾奏涉结近
幸，营罔上听。有诏斥涉峡州司马，宦龙侧目，人为危
之。戣自以适所志，轩轩甚得。俄兼太子侍读，改给事
中。江西观察使李少和坐赃，狱寝不下。博陵崔易简
杀从父兄鞫状具，京兆尹左右之，翻其情，戣慷慨论
正。贬少和杀易简，夺尹三月俸。再迁尚书左丞。信州
刺史李位好黄老道，数祠祷。部将韦岳告位集方士，
图不轨，监军高重谦上《急变》，捕位劾禁中。戣奏：“刺史
有罪，不容系仗内，请付有司。”诏送御史台。戣与三司
杂治，无反状。岳坐诬罔诛，贬位建州司马。中人愈怒，
故出为华州刺史。明州岁贡淡菜、蚶蛤之属，戣以为
自海抵京师，道路役凡四十三万人，奏罢之。历大理
卿、国子祭酒。会岭南节度使崔咏死，帝谓裴度曰：“尝
论罢蚶菜者谁？欤今安在是？可往为朕求之。”度以戣
对，即拜岭南节度使。既至，免属州逋负十八万缗、米
八万斛，黄金税岁八百两。先是，属刺史俸率三万，又
不时给，皆取部中自衣食。戣乃倍其俸，约不得为贪
暴，稍以法绳之。南方鬻口为货，掠人为奴婢，戣峻为
之禁，亲吏得婴儿于道，收育之，戣论以死。由是闾里
相约，不敢犯士之斥。南不能北，归与有罪之后百馀
族才可用，用之禀无告者，女子为嫁遣之。蕃舶泊步有下碇税，始至有阅贵宴；所饷犀琲，下及仆隶，戣禁
绝，无所求索。旧制，海商死者，官籍其赀，满三月无妻
子诣府则没入。戣以海道岁一往复，苛有验者，不为
限，悉推与。自贞元中，黄洞诸蛮叛，久不平，容、桂二管
利掳掠，幸有功，乃请合兵讨之。戣固言不可，帝不听，
大发江、湖兵，会二管入讨，士被瘴毒死者不胜计。安
南乘之，杀都护李象古。而桂管裴行立、容管阳旻皆
无功，忧死。独戣不邀一旦功，交、广晏然大治。穆宗立，
以吏部侍郎召，改右散骑常侍，还为左丞，以老自乞。
雅善韩愈，谓曰：“公尚壮，上三留，何去之果？”戣曰：“吾岂
要君者？吾年，一宜去；吾为左丞，不能进退郎官，二宜
去。”愈曰：“公无留资，何恃而归？”曰：“吾负二宜去，尚奚顾
子言？”愈嗟叹，即上疏言：“臣与戣同在南省，数与戣相
见。其为人，守节清苦，论议正平，年七十，筋力耳目未
衰，忧国忘家，用意至到。如戣辈在朝不过三数人，陛
下不宜苟顺其求，不留自助也。《礼》，大夫七十致仕，若
不得谢，则赐之几杖安车，不必七十，尽许致仕。今戣
据礼求退，陛下若不听许，亦无伤义，而有贪贤之美。”
不报。以礼部尚书致仕，岁致羊酒，如汉征士礼。卒，年
七十三，赠兵部尚书，谥曰贞。子遵孺、温裕，仕为天平
节度使。遵孺子纬。